Nous, officiaux de la court de Besançon, faisons savoir... que... messires Wachiers li juenes, chevaliers, fil mons. Gauchier de Commercey, signour de Monrivel, et de dame Marguerite de Beleveuvre, feme doudit signour de Monrivel, a confessé et coneu en droit par devant nous que il, de l’auctorité, dou comandemant et de la velonté son pere dessusdit, ensi come lidiz Wachiers le dit, est entrez en l’omage lige devant touz de noble baron mons. Jehan de Chalon, signour d’Arlay, et ay repris doudit Jeham en fié lige le chastel de Chatelvilain rendable et jurable, pour luy et pour ses hoirs à toutjourmais, et toutes les appendises et toutes les appartenances doudit chastel, et a repris en fié lige la chastelenie doudit chastel et toutes les appendises et les appartenances de ladite chestelenie, c’est à savoir Syrous, Conte, Gilloy, Gyleret, Len, Traffay, Cren, Senz, l’abergement dessus le Chestelvilain, Le Chaleme, La Perroinne, le fourt de Fonterine, les jous, les bois, les justices, les laic, les rivieres, les estans et les appartenances, et les fiez et les rerefiez de touz les leus dessus nommez et des apartenances et des appendises de ladite chestelenie, et repren en fié lige quanque il a, puet et doit aveir, conquester et edifier au chastel et es viles et territoires, et es appendises et es appartenances doudit chastel et des leus dessusdiz. Et reconoit lidiz Wachiers li juenes par devant nous en droit que toutes les choses dessusdites, toutes et une chascune par soi, messires Gachiers, ses peres, tenoit doudit mons. Jeham de Chalon, signour d’Arlay, ligemant en la forme et en la maniere dessusdite. Et a promis lidiz Wachiers li juenes, pour luy et pour ses hoirs et pour les siens, per son soirement doné sus sainte ewangiles, adit mons. Jam et es suens tenir fermemant et garantir permaignablemant toutes les choses dessus devisées et escriptes en la forme et en la maniere dessusdite. Et wet et outroie lidiz Wachiers, se il ne le fasoit ou se il venoit encontre les choses contenues en ceste lettre ou aucunes d’eles, que nous, li officiaux qui adonc seroit, l’escomeniessiens et feissiens noncier et excomunier, en quelque leu et quelque dyocese que il fut ou feist sa anairsion, et s’est submis quant à ce, luy et ses hoirs et ses successours, en ceste chose, à la jurisdiction de la court de Besançon, et a confessé en droit par devant nous toutes les choses dessusdites estre veraies, et a renuncié encores, per son soirement donné sus saintes ewangiles, en cest fait, expressement, de sa certaine science, à toutes exceptions de barat, de paour, de force, de coaction, de exception, de circunvention, de puissance de pere, et à toutes exceptions, raisons, allegations et costumes qui porroient estre oposées outre ces presantes lettres encontre cest presant fait, et à droit que dit que generay renunciacion ne vaut. En tesmoignaige de laquel chose, nous, à la requeste doudit Wachier le juenes, avons mis le seel de la court de Besençon en ces presantes lettres, qui furent faites le vanredi après l’uctave de la resurrection Nostre Signour Jhesu Crist, l’an de grace corrant M IIc IIIIxx et treze, ou mois d’avril.